CELEX: 32014R0176
Language: hu
Date: 2014-02-25 00:00:00
Title: A Bizottság 176/2014/EU rendelete ( 2014. február 25. ) az 1031/2010/EU rendeletnek különösen az üvegházhatást okozó gázok kibocsátási egységeiből a 2013–2020 közötti időszakban árverés útján értékesítendő mennyiségek meghatározása céljából történő módosításáról  EGT-vonatkozású szöveg

26.2.2014   
            
            
               HU
            
            
               Az Európai Unió Hivatalos Lapja
            
            
               L 56/11
            
         
      A BIZOTTSÁG 176/2014/EU RENDELETE
   
   (2014. február 25.)
   az 1031/2010/EU rendeletnek különösen az üvegházhatást okozó gázok kibocsátási egységeiből a 2013–2020 közötti időszakban árverés útján értékesítendő mennyiségek meghatározása céljából történő módosításáról
   (EGT-vonatkozású szöveg)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel az üvegházhatást okozó gázok kibocsátási egységei Közösségen belüli kereskedelmi rendszerének létrehozásáról és a 96/61/EK tanácsi irányelv módosításáról szóló, 2003. október 13-i 2003/87/EK európai parlamenti és tanácsi irányelvre (1) és különösen annak 3d. cikke (3) bekezdésére és 10. cikke (4) bekezdésére,
   mivel:
   
               (1)
            
            
               A 2003/87/EK irányelv értelmében az árverések nyílt, átlátható, összehangolt és megkülönböztetésmentes lefolytatása érdekében meg kell határozni az árverések időzítését, adminisztrálását és egyéb vonatkozásait. Emellett az irányelv kötelezi a Bizottságot az európai szén-dioxid-piac működésének figyelemmel kísérésére.
            
         
               (2)
            
            
               Az 1031/2010/EU bizottsági rendelet (2) minden évre vonatkozóan meghatározza azt a kibocsátásiegység-mennyiséget, amelyet – az uniós szinten rendelkezésre álló kibocsátásiegység-mennyiség terhére az adott évben térítésmentesen kiosztott mennyiség levonása után – az adott évben árverés útján értékesíteni kell. Az 1210/2011/EU bizottsági rendelet (3) eltért ettől az időütemezéstől, amikor – mindenekelőtt a második és a harmadik kereskedési időszak közötti zökkenőmentes átmenet biztosítása érdekében, kellőképpen figyelembe véve azokat a mennyiségeket, amelyek a harmadik kereskedési időszak első éveiben a jogszabályi megfeleléshez szükségesek lesznek – meghatározott egy korábban, már 2013 előtt árverés útján értékesítendő mennyiséget, és megállapította az emiatt 2013-ban és 2014-ben az árverés útján értékesítendő mennyiségek tekintetében szükségessé váló csökkentéseket. Ezekről az éves mennyiségekről a Bizottság a kibocsátási egységek keresletét és kínálatát az elemzés időpontjában meghatározó tényezők alapján, a gazdasági fellendülés folytatódását feltételezve döntött.
            
         
               (3)
            
            
               Figyelembe kell venni a kibocsátási egységek kereslete és kínálata közötti egyensúlyt meghatározó tényezőkben bekövetkezett kivételes jellegű változásokat, így különösen a gazdaság újabb lelassulását, valamint az időlegesen ható, a harmadik kereskedési időszakra való áttéréshez közvetlenül kapcsolódó jelenségeket, köztük a második kereskedési időszakra érvényes felhasználatlan kibocsátási egységek mennyiségének a második kereskedelmi időszakbeli jogszabályi megfelelés érdekében bekövetkezett megnövekedését, a tiszta fejlesztési mechanizmus és az együttes végrehajtás hatálya alá tartozó kibocsátáscsökkentési projektekből származó igazolt kibocsátáscsökkentéseknek és kibocsátáscsökkentési egységeknek a szóban forgó rendszerben részt vevő üzemeltetők általi leadás céljából megnövekedett mennyiségét, az új kibocsátók számára a harmadik kereskedési időszakra elkülönített tartalékból a 2010/670/EU bizottsági határozat (4) alapján a szén-dioxid-leválasztásra és -megkötésre irányuló demonstrációs projektek és a megújuló energiaforrások hasznosítására alkalmazott innovatív technológiák demonstrációs projektjei („NER300”) finanszírozása céljából értékesített kibocsátásiegység-mennyiségeket, valamint az új kibocsátók számára a második kereskedési időszakra elkülönített tartalékban már nem szükséges kibocsátási egységek felszabadítását. Bár mindegyik felsorolt tényezőt bizonyos mértékű bizonytalanság jellemzi, fontos, hogy a 2014–2020-as időszak egyes éveiben árverés útján értékesítendő mennyiségek szükséges kiigazításai időben meg legyenek határozva.
            
         
               (4)
            
            
               Az uniós éghajlat-változási politika fontos szempontjai közé tartozik a kibocsátásáthelyezés (az üvegházhatású gázok kibocsátásának emelkedése olyan harmadik országokban, amelyek iparára nem vonatkoznak hasonló szén-dioxid-kibocsátási korlátok) kockázatának csökkentése, valamint annak elkerülése, hogy egyes, a nemzetközi verseny által érintett, nagy energiaigényű iparágak és ágazatok hátrányba kerüljenek az EU-ban. A Bizottság ezért a 2014 januárjában érvényes feltevések alapján megvizsgálta, előreláthatóan milyen hatást gyakorol az árverések ütemezésének módosítása a nagy energiaigényű iparágak versenyhelyzetére (5). A hatásvizsgálat leszögezte, hogy a 2003/87/EK irányelv olyan intézkedéseket vezetett be (például a kibocsátási egységek ingyenes kiosztásának fenntartását és a kibocsátásáthelyezés kockázata által érintett iparágak listájának elfogadását), amelyek a nagy energiaigényű iparágakat veszélyeztető kibocsátásáthelyezés kérdését igyekeznek kezelni. Az árverések ütemezésének felülvizsgálata nem érinti az évente ingyenesen kiosztott kibocsátási egységek szintjét vagy a 2013-tól kezdődő időszak teljes kibocsátásiegység-mennyiségét (a felső határértéket). Habár előfordulhat, hogy a szén-dioxid-kibocsátás költségei egyenlőtlenül alakulnak egy időszak folyamán, a hatásvizsgálat arra mutatott rá, hogy a költségek várhatóan azokon az átlagos árszinteken belül maradnak, melyeket az EU 2020-as éghajlat-változási és megújulóenergia-célkitűzéseinek teljesülését biztosítani hivatott végrehajtási intézkedéscsomaghoz készült bizottsági hatásvizsgálat (6) és az azt követő elemzés (7) előre jelzett.
            
         
               (5)
            
            
               Mivel a 2014–2016-os időszak valamennyi évében csökkenni fog az árverés útján értékesítendő kibocsátási egységek mennyisége, ennek megfelelően csökkenteni kell az együttes fellépésben részt nem vevő tagállamok által kijelölt aukciós platformokon lebonyolított egyes aukciókon árverésre bocsátható aukciós mennyiséget is.
            
         
               (6)
            
            
               Az 1031/2010/EU rendeletet ezért ennek megfelelően módosítani kell.
            
         
               (7)
            
            
               Ahhoz, hogy ez a rendelet már a 2014-ben lebonyolítandó árverésekre is alkalmazható legyen, továbbá a szén-dioxid-piac zavartalan működésének és az árverések kiszámíthatóságának biztosítása érdekében e rendeletnek indokolt haladéktalanul hatályba lépnie.
            
         
               (8)
            
            
               Az e rendeletben előírt intézkedések összhangban vannak az Éghajlatváltozási Bizottság véleményével,
            
         ELFOGADTA EZT A RENDELETET:
   1. cikk
   Az 1031/2010/EU rendelet a következőképpen módosul:
   
               1.
            
            
               A 10. cikk (2) bekezdése a második albekezdés után a következő albekezdésekkel egészül ki:
               „A 2014-től 2016-ig tartó időszak minden egyes éve esetében az e bekezdés első vagy második albekezdése alapján meghatározott, árverés útján értékesítendő éves kibocsátásiegység-mennyiséget csökkenteni kell az adott évre vonatkozóan az e rendelet IV. mellékletében található táblázat második oszlopában megjelölt kibocsátásiegység-mennyiséggel.
               Amennyiben a 2014. évben a IV. mellékletben meghatározott csökkentési mennyiséget nem lehet 9 hónapnál hosszabb időtartamra elosztani, akkor az előírt mennyiségből 100 millió kibocsátási egységet, majd negyedévenként ugyanennyi egységet le kell vonni. Ebben az esetben a 2015. és 2016. évi csökkentés mennyiségét szintén ilyen részletekben kell kiigazítani.
               A 2019. és a 2020. év esetében az e bekezdés első és második albekezdése alapján meghatározott, árverés útján értékesítendő éves kibocsátásiegység-mennyiséget meg kell növelni az adott évre vonatkozóan az e rendelet IV. mellékletében található táblázat harmadik oszlopában megjelölt kibocsátásiegység-mennyiséggel.
               Az irányelv 10c. cikkét alkalmazó tagállamokra tekintettel és az irányelv 10c. cikke (2) bekezdése első mondatának sérelme nélkül az egy adott évben árverésre kerülő kibocsátási egységek teljes mennyisége az e rendelet IV. mellékletében található táblázat második oszlopában meghatározott kiigazítást követően nem lehet alacsonyabb, mint az ugyanabban az évben a villamosenergia-termelő létesítményeknek átmenetileg ingyenesen kiosztott kibocsátási egységek mennyisége.
               Amennyiben szükséges, a 2014–2016-os időszak során az irányelv 10c. cikkét alkalmazó valamely tagállam által egy adott évben árverés útján értékesítendő kibocsátási egységek teljes mennyiségét ennek megfelelően növelni kell. Amilyen mértékben az előző mondat alapján megnövelték az árverés útján értékesítendő kibocsátási egységek teljes mennyiségét, olyan mértékben csökkenteni is kell ezt a mennyiséget a későbbiekben annak érdekében, hogy az e bekezdés első albekezdése szerinti elosztásnak való megfelelés biztosítva legyen. Annak érdekében, hogy tükrözzék az ilyen növeléseket és csökkentéseket, az árverés útján értékesítendő kibocsátási egységeknek az e rendelet IV. mellékletében található táblázat második és harmadik oszlopában megjelölt mennyiségeit ki kell igazítani.”
            
         
               2.
            
            
               A 32. cikk (1) bekezdésének utolsó mondata helyébe a következő szöveg lép:
               „Azonban a 2003/87/EK irányelv III. fejezete szerinti kibocsátási egységeknek a 2014 és 2016 között ezen aukciós platformok által lebonyolított egyes aukciókon értékesített mennyisége nem lehet kevesebb 2 millió kibocsátási egységnél.”
            
         
               3.
            
            
               A rendelet a III. melléklet után a következő melléklettel egészül ki:
               
                  „IV. MELLÉKLET
                  
                     A 2013-tól 2020-ig tartó időszakban árverés útján értékesítendő kibocsátásiegység-mennyiségek kiigazításai (millió egységben) a 10. cikk (2) bekezdésének alkalmazásában
                  
                  
                              Év
                           
                           
                              A csökkentés mértéke
                           
                           
                              A növelés mértéke
                           
                        
                              2013
                           
                           
                               
                           
                           
                               
                           
                        
                              2014
                           
                           
                              400
                           
                           
                               
                           
                        
                              2015
                           
                           
                              300
                           
                           
                               
                           
                        
                              2016
                           
                           
                              200
                           
                           
                               
                           
                        
                              2017
                           
                           
                               
                           
                           
                               
                           
                        
                              2018
                           
                           
                               
                           
                           
                               
                           
                        
                              2019
                           
                           
                               
                           
                           
                              300
                           
                        
                              2020
                           
                           
                               
                           
                           
                              600”
                           
                        
            
         2. cikk
   Ez a rendelet az Európai Unió Hivatalos Lapjában való kihirdetését követő napon lép hatályba.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2014. február 25-én.
      
         
            a Bizottság részéről
         
         
            az elnök
         
         José Manuel BARROSO
         
      
   
   
      (1)  HL L 275., 2003.10.25., 32. o.
   
      (2)  A Bizottság 2010. november 12-i 1031/2010/EU rendelete az üvegházhatást okozó gázok kibocsátási egységei Közösségen belüli kereskedelmi rendszerének létrehozásáról szóló 2003/87/EK európai parlamenti és tanácsi irányelv alapján az üvegházhatást okozó gázok kibocsátási egységei árverés útján történő értékesítésének időbeli ütemezéséről, lebonyolításáról és egyéb vonatkozásairól (HL L 302., 2010.11.18., 1. o.).
   
      (3)  A Bizottság 2011. november 23-i 1210/2011/EU rendelete az 1031/2010/EU rendeletnek különösen az üvegházhatást okozó gázok kibocsátási egységeiből 2013 előtt árverésre bocsátandó mennyiség meghatározása céljából történő módosításáról (HL L 308., 2011.11.24., 2. o.).
   
      (4)  A Bizottság 2010. november 3-i 2010/670/EU határozata a szén-dioxid környezetvédelmi szempontból biztonságos leválasztására és geológiai tárolására irányuló kereskedelmi demonstrációs projekteknek, valamint a megújuló energiaforrások hasznosítására alkalmazott innovatív technológiák demonstrációs projektjeinek az üvegházhatást okozó gázok kibocsátási egységei Közösségen belüli, a 2003/87/EK európai parlamenti és tanácsi irányelvvel létrehozott kereskedelmi rendszere keretében történő finanszírozására vonatkozó kritériumok és intézkedések meghatározásáról (HL L 290., 2010.11.6., 39. o.).
   
      (5)  Az 1031/2010/EU rendeletnek különösen az üvegházhatást okozó gázok kibocsátási egységeiből a 2013–2020 közötti időszakban árverés útján értékesítendő mennyiségek meghatározása céljából történő módosításáról szóló 2014. február 25-i 176/2014/EU bizottsági rendeletet kísérő arányos hatásvizsgálat (http://ec.europa.eu/clima/policies/ets/cap/auctioning/docs/swd_2012_xx2_en.pdf)
   
      (6)  http://ec.europa.eu/energy/climate_actions/doc/2008_res_ia_en.pdf
   
      (7)  A Bizottság közleménye – „Az üvegházhatást okozó gázok kibocsátásának 20 %-ot meghaladó mérséklésére irányuló lehetőségek elemzése és a kibocsátásáthelyezés kockázatának vizsgálata” (COM(2010) 265 final).